als_Latn dik_Latn sag_Latn
Gjykata Speciale, Demarkacioni dhe Asociacioni kanë ‘ngritur pluhur’ në skenën politike të Kosovës. Ata që nuk ia kanë frikën Gjykatës Speciale, po merren me ngulm me Demarkacionin dhe Asociacionin, ndërsa të tjerët që i frikësohen këtij Tribunali, po mundohen të hedhin mjegull duke u marrë me të tjera çështje. Qytetarët e Kosovës duan sa më parë që të zgjidhin çështjen e Demarkacionit dhe Asociacionit, por janë udhëheqësit ata që po i tejzgjatin këto çështje për ta ‘hequr nga mendja’ atë që mund ta pësojnë vetë nga Gjykata Speciale. Megjithatë kjo e fundit, pritet që shpejtë të shkaktoj trazira të mëdha në vend, me arrestime e gjykime të njerëzve të politikës.
Tre çështje të barazvlefshme
Por sipas analistëve politikë të trija këto çështje janë baraz të vlefshme, si Gjykata Speciale, Demarkacioni dhe Asociacioni. Janë këto tri çështje që po e mbajnë peng shtetin e Kosovës, larg BE-së dhe liberalizimit të vizave. Sipas tyre, krejt këto po vijnë nga kasta politike, pa parime dhe pa moral politik. Sipas tyre trazira mund të ketë për shkak të njerëzve, që nuk ia duan të mirën Kosovës dhe qytetarëve të saj, për shkak të keq-qeverisjes, korrupsionit endemik, izolimit, problemeve politike dhe ekonomike, apo edhe për shkak të shërbimeve sekrete ruso-turko-arabe, që duan që ti ndajnë shqiptarët nga orientimi Evropiano-Amerikan, dhe t'i kthejnë drejtë orientimit lindor. Kështu sipas analistit Leon Duhanaj, të gjitha këto zhvillime negative që vazhdimisht po ndodhin në Kosovë kanë ardhur si rezultat i lëshimeve të shoqërisë sonë. “Ne kemi një kastë politike, pa parime dhe pa moral politik. Klasa politike kosovare, që nga përfundimi i luftës e gjer më tani, prioritet parësor nuk e ka pas Kosovën respektivisht mirëqenien e qytetarëve, por pasurimin e shpejtë personal e klanorë”, vlerëson Duhanaj. Sipas tij, udhëheqësit e Kosovës tashmë sistemin ligjorë dhe prokurorial e kanë vënë nën “kthetra” dhe nuk lejojnë të këndellet assesi. “Nuk ka prokurorë, hetues apo gjyqtarë që ka guximin t'i përndjekë kriminelët e ashtuquajtur peshqi të mëdhënj. Atyre ose u mungon guximi, ose janë edhe vetë pjesë e sistemit mafioz”, thotë Duhanaj për “Bota sot”. Sipas tij, Gjykata Speciale, përderisa nuk na gjykon si popull, apo ta trajtojë UÇK-në si organizatë, por i merr rastet një nga një duhet ta pranojmë si pozitive. Madje, kishte me qenë shumë me vend nëse ajo i trajton edhe rastet e korrupsionit. Duhanaj thotë, se e gjithë kjo luftë që po zhvillohet brenda politikës në Kosovë. “Qoftë me demarkacionin, asociacionin apo edhe tema tjera, të cilat vetë politika i ka prodhuar si të tilla. Edhe paralajmërimet për trazira, janë pjesë e kalkulimeve të po kësaj kastë politike, kriminale e cila është çdokund dhe kontrollon gjithçka. Për mua nuk ka pozitë, opozitë, që bën dallim. Të gjitha janë në një ombrellë të krimit. Krim të cilin mundohen ta mbulojnë me patriotizëm folklorik. Kosova do të frymojë veç atëherë kur të çlirohet nga kjo kastë politike”, vlerëson ai.
Mosfunksionimi i Drejtësisë thërret trazirat
Ndërkaq analisti Faik Krasniqi thotë, se trazira në Kosovë mund të ketë për shkak të keq-qeverisjes, korrupsionit endemik, izolimit, problemeve politike dhe ekonomike, varfërisë dhe papunësisë së madhe. “Trazira mund të ketë për shkak të mosfunksionimit të drejtësisë dhe krijimit nga kjo klasë politike të një shteti pa shtet. Por jo edhe për çështje të tjera që janë interes i partive politike, e sidomos partive në pushtet që nuk janë në gjendje të zgjidhin asnjë problem për të cilin janë zotuar gjatë fushatës zgjedhore”, thotë Krasniqi. Sipas tij, Demarkacioni është në dorën e Qeverisë për t'u zgjidhur, qoftë përmes një konsensuesi me gjitha partitë dhe shoqërinë civile, qoftë përmes arbitrazhit ndërkombëtar, sepse kjo temë duhet të përmbyllet njëherë e përgjithmonë. “Edhe qytetarët janë lodhur nga kjo temë. Prandaj çdo dështim i mosliberalizimit të vizave, për shkak të njërit nga dy kushtet e mbetura, do t'i faturohet kësaj Qeverie dhe dy partive më të mëdha në vend”, thekson ai. Analisti Krasniqi, thotë se partitë politikë nuk mund ta përdorin demarkacionin sa për të hedhur mjegull, pasi tashmë e kanë votuar në Kuvend nga deputetët e shumicës, ajo ka filluar punën dhe s'mund të kthehet asgjë në pikën zero. “Çdo parti dhe çdo politikan është i vetëdijshëm për këtë, që as trazirat nuk do t'i shpëtonin nga Gjykata Speciale nëse janë pjesë e të akuzuarve nga kjo Gjykatë, edhe pse është Gjykatë e padrejtë për shqiptarët dhe shtetin e Kosovës. Kurse Asociacioni nuk bën kurrsesi të votohet nga deputetët e Kosovës, sepse ky Asociacion është kancer i brendshëm i shtetit edhe ashtu të brishtë të Kosovës”, thotë Krasniqi për “Bota sot”.
Kritikohen marrëveshjet
Nga ana tjetër, publicisti Nue Oroshi, kryetar i Shoqatës së Intelektualëve shqiptarë "Trojet e Arbrit",dhe Deputet i CDU-së në Asamblenë Komunale të qytetit Kiel në Gjermani, ardhjen e trazirave në Kosovë e sheh për një arsye tjetër. “Rikthimi i trazirave në Kosovë është i mundshëm, natyrisht që këto trazira mund të kenë lidhje edhe me arrestimet që do t'i bëj Gjykata Speciale, por unë e mendoj edhe nje variant tjetër se pse këto trazira mendohen me u organizu. Janë shërbimet sekrete ruso-turko-arabe të cilët janë duke punuar që Kosovën dhe shqiptarët në përgjithësi ti ndajnë nga orjentimi Evropiano-Amerikan, dhe t'i kthejnë drejtë orjentimit lindor. Fatkeqësisht këto shërbime kanë arritur deri diku të prishin imazhin e Kosovës”, thotë Oroshi. Sipas Oroshit, është çështje e Demarkacionit ajo që duhet të zgjidhet sa më parë, pasi që në start është bërë gabim nga qeveritarët e Kosovës që në Bruksel kanë nënshkruar marrëveshje me sy mbyllur. “Kufijtë e Kosovës me Malin e Zi janë pak ma thellë që dikush i mendon. Dhe ato kufinj në një të ardhme sa më të shpejtë do të rregullohen kur të bëhet Bashkimi i Trojeve Shqiptare, dhe ku duhet patjetër të organizohet edhe një konferencë e madhe ndërkombëtare për rregullimin e kufinjve në Evropën Juglindore, apo në Ballkan siç e quajnë shumica e politikanëve”, vlerëson Oroshi për “Bota sot”.
als_Latn als_Latn als_Latn als_Latn als_Latn als_Latn als_Latn